**DĖL SKAIDRUMO, LYGIATEISIŠKUMO PRINCIPŲ UŽTIKRINIMO PERKANT VADOVAUJANTIS NEPERKANČIŲJŲ ORGANIZACIJŲ TVARKA**

Lietuvos Respublikos Švietimo, mokslo ir sporto ministro (toliau – Ministras) 2020-01-09 įsakymu Nr. V-16 patvirtino juridinių asmenų, kurie nėra perkančiosios organizacijos pagal Lietuvos Respublikos viešųjų pirkimų įstatymą, pirkimų, įgyvendinant Sporto rėmimo fondo lėšomis finansuojamus sporto projektus, vykdymo tvarkos aprašą (toliau – Aprašas).

Aprašo 5 punktas numato, jog projekto vykdytojas užtikrina, kad atliekant pirkimo procedūras, nustatant laimėtoją ir vykdant pirkimo sutarties reikalavimus būtų laikomasi lygiateisiškumo, nediskriminavimo, abipusio pripažinimo, proporcingumo ir skaidrumo principų.

Viena iš skaidrumą pažeidžiančių situacijų, kai projekto vykdyto pirkimo organizatorius arba sutartį sudaryti įgaliotas asmuo turi arba gali turėti privatų interesą sudaryti sutartį su konkrečiu prekių ar paslaugų tiekėju (pvz. pirkimo organizatorius ir treneris veikiantis pagal individualią veiklą yra tas pats asmuo, arba trenerė yra pirkimo organizatoriaus sutuoktinė). Pažymėtina, kad tokiu atveju pirkimo dalyviai neturi lygių galimybių dalyvauti pirkime, nes objektyviai nėra galimybės patikrinti, ar pirkimą vykdantis projekto organizatorius siekdamas patenkinti savo intereso, nepažeidė skaidrumo principo (pavyzdžiui, anksčiau leido susipažinti su pirkimo sąlygomis, leido pataisyti pasiūlymą, net sąmoningai to nesiekdamas, pritaiko pirkimo reikalavimus konkrečiam tiekėjui ir t.t.).

Skaidrumo, lygiateisiškumo principų pažeidimų galima išvengti, pirkimo organizatoriui arba sutartį sudarančiam projekto vykdytojo atstovui (priklausomai nuo to, kuriam kyla interesų konfliktas) nusišalinant nuo pirkimo (arba sutarties pasirašymo).

Paslaugų, teikimo sutartys taip pat neturėtų būti sudaromos su projekto vykdytojo darbuotojais. Atitinkamu atveju nėra įmanoma užtikrinti nešališkumo šio darbuotojo atžvilgiu. Pirkimo organizatorius net ir nesąmoningai gali nustatyti pirkimo sąlygas taip, kad jos būtų palankesnės kolegai. Taip pat sunku užtikrinti, jog darbuotojai anksčiau nesužinotų apie pirkimą nei tretieji asmenys (taip sudarant jiems palankesnes galimybes). Siekiant, jog tam tikrą funkciją atliktų projekto vykdytojo darbuotojas, rekomenduojame spręsti klausimą darbo santykiais (pasirašant darbo sutarties papildymą).